หวั่นเอสเอ็มอีหนีกรุงไทยปรับใหญ่
&#8220;วรภัค&#8221; รับนโยบายบอร์ดแบงก์กรุงไทย รักษาแชมป์ปล่อยกู้เอสเอ็มอีให้ได้
17 ธ.ค. 2555

“วรภัค” รับนโยบายบอร์ดแบงก์กรุงไทย รักษาแชมป์ปล่อยกู้เอสเอ็มอีให้ได้
นายสถิตย์ ลิ่มพงศ์พันธุ์ ประธานกรรมการธนาคารกรุงไทย เปิดเผยว่า คณะกรรมการธนาคารจะให้นโยบายกับ นายวรภัค ธันยาวงษ์ กรรมการผู้จัดการ คนใหม่ของธนาคาร ให้รักษาฐานลูกค้ากลุ่มธุรกิจเอสเอ็มอีไว้ให้ได้ เพราะการแข่งขันที่สูงทำให้มีการดึงลูกค้ากันไปมา ฉะนั้นจำเป็นต้องปรับรูปแบบธุรกิจการให้บริการให้ตรงกับความต้องการของลูกค้า
“ปัจจุบันเรามีส่วนแบ่งตลาดสินเชื่อเอสเอ็มอีเป็นอันดับ 3 ในระบบธนาคารพาณิชย์ ซึ่งต้องรักษาฐานไว้ให้ได้ อย่าให้คนอื่นดึงไป” นายสถิตย์ กล่าว
สำหรับการให้สินเชื่อโครงการขนาดใหญ่นั้น ไม่น่าเป็นห่วง เพราะหากรัฐบาลลงทุนเมกะโปรเจกต์ ธนาคารก็จะเข้าไปร่วมปล่อยกู้แบบซินดิเคตอยู่แล้ว ซึ่งปีหน้าสินเชื่อโครงการจะเติบโตสูง
ประธานกรรมการธนาคารกรุงไทย กล่าวว่า สิ่งที่ธนาคารจะต้องทำอย่างเข้มข้นในปีหน้าก็คือ การตั้งสำรองหนี้ให้สูง เท่าหรือสูงกว่าธนาคารอื่น ที่ผ่านมาธนาคารสำรองตามเกณฑ์ของธนาคารแห่งประเทศไทย (ธปท.) แต่ไม่ได้สูงกว่าเกณฑ์มากเหมือนธนาคารอื่น ฉะนั้นเราจะเพิ่มการสำรองให้ได้ตามมาตรฐานธนาคารขนาดใหญ่ ซึ่งฝ่ายจัดการมีหน้าที่ต้องไปดำเนินการ เพราะหากปีหน้าสินเชื่อขยายตัวมาก การตั้งสำรองหนี้ต้องเพิ่มตามไปในสัดส่วนเดียวกัน
“ธนาคารจะให้ความสำคัญกับการเปิดสำนักงานตัวแทนในอาเซียน โดยเร็วๆ นี้ จะไปเปิดสำนักงานตัวแทนในเมียนมาร์และเวียดนาม” นายสถิตย์ กล่าว